	
	PATVIRTINTA
Šilalės rajono savivaldybės tarybos
2026 m.           d. sprendimu Nr. 





ARCHITEKTŪROS KOKYBĖS VERTINIMO METODIKOS TAIKYMO
ŠILALĖS RAJONO SAVIVALDYBĖS TERITORIJOJE GAIRĖS

I SKYRIUS
BENDROSIOS NUOSTATOS
1. Architektūros kokybės vertinimo metodikos taikymo Šilalės rajono savivaldybės teritorijoje gairės (toliau – Gairės) nustato architektūros kokybės vertinimo kriterijų taikymo principus, vertinimo aspektus ir klausimus, pritaikytus Šilalės rajono savivaldybės teritorijos urbanistiniams, kraštovaizdžio ir architektūriniams ypatumams.
2. Gairės parengtos vadovaujantis Architektūros kokybės vertinimo metodika ir taikomos vertinant statinių, urbanistinių kompleksų ir kraštovaizdžio objektų architektūros kokybę Šilalės rajono savivaldybės teritorijoje.
3. Architektūros kokybės vertinimo tikslas – nustatyti projektuojamų ar planuojamų objektų atitiktį architektūros kokybės kriterijams ir užtikrinti darnią Šilalės rajono teritorijos raidą.
4. Architektūros kokybė vertinama pagal aštuonis architektūros kokybės kriterijus, nustatytus Architektūros įstatyme.
5. Vertinimo rezultatai išreiškiami procentais ir pateikiami spindulinėje atitikties architektūros kokybei diagramoje.
6. Šios Gairės taikomos vertinant architektūros kokybę Šilalės rajono savivaldybės teritorijoje rengiamuose ar planuojamuose projektuose.
7. Gairės rekomenduojamos taikyti:
7.1.  organizuojant architektūrinius konkursus;
7.2.  rengiant savivaldybei reikšmingų statinių projektus;
7.3.  planuojant viešąsias erdves, urbanistinius kompleksus ir kraštovaizdžio objektus;
7.4. vertinant architektūriniu ar urbanistiniu požiūriu reikšmingus statybos projektus.
8. Gairės gali būti naudojamos savivaldybės specialistų, architektūros kokybės vertintojų, projektų rengėjų ir kitų su teritorijų planavimu ir architektūra susijusių subjektų veikloje.
II SKYRIUS
ŠILALĖS RAJONO SAVIVALDYBĖS TERITORIJOS YPATUMAI
9. Šilalės rajono savivaldybės teritorija pasižymi savitu urbanistiniu, kraštovaizdžio ir kultūriniu kontekstu, susiformavusiu per ilgą istorinę raidą. Rajono gyvenviečių struktūra, kraštovaizdžio ypatumai, kultūros paveldo objektai ir jų tarpusavio ryšiai formuoja vietos identitetą bei erdvinę teritorijos struktūrą. Šilalės rajonas priklauso Žemaitijos etnografiniam regionui, kurio architektūrai būdinga santūri architektūrinė išraiška, vietinių medžiagų naudojimas, derėjimas prie reljefo ir gamtinės aplinkos. Rengiant architektūrinius ir urbanistinius sprendinius Šilalės rajono savivaldybės teritorijoje svarbu atsižvelgti į rajono urbanistinę struktūrą, kraštovaizdžio savitumą ir kultūros paveldo vertes, užtikrinant darnų naujos architektūros santykį su esama aplinka bei stiprinant vietos identitetą ir architektūrinę kokybę.
10. Šilalės rajono savivaldybės teritorijai būdinga policentrinė gyvenamųjų vietovių sistema, kurioje išskiriami šie pagrindiniai urbanistiniai centrai:
10.1. Šilalės miestas – rajono administracinis, socialinis ir urbanistinis centras;
10.2. miesteliai – Kvėdarna, Laukuva, Pajūris, Upyna ir Kaltinėnai;
10.3.  smulkesnės kaimo gyvenvietės ir vienkiemiai, formuojantys kaimišką gyvenamąją struktūrą.
11.  Šilalės rajono urbanistinei struktūrai būdingi šie pagrindiniai bruožai:
11.1. nedidelio mastelio miestelių centrai;
11.2.  istoriškai susiformavusi gatvinė planavimo struktūra;
11.3. kompaktiški miestelių centrai su viešosiomis erdvėmis.
12. Šilalės rajono kraštovaizdžiui būdingi šie pagrindiniai elementai:
12.1. agrarinio pobūdžio kraštovaizdis;
12.2. kalvotas reljefas;
12.3. Jūros ir Akmenos upių slėniai;
12.4. piliakalnių kraštovaizdžio kompleksai.
13. Rengiant architektūrinius ir urbanistinius sprendinius Šilalės rajono savivaldybės teritorijoje turi būti laikomasi šių principų:
13.1. išsaugomos kraštovaizdžio panoramos;
13.2. išlaikoma reljefo struktūra ir natūralūs kraštovaizdžio elementai;
13.3.  nepažeidžiami vizualiniai ryšiai su piliakalniais ir sakraliniais objektais.
14.  Kultūros paveldo kontekste ypatingas dėmesys turi būti skiriamas:
14.1. istorinių miestelių urbanistinės struktūros išsaugojimui;
14.2. sakralinių pastatų dominavimo miestelių panoramose išlaikymui;
14.3. naujos architektūros dermės su istorine ir kultūrine aplinka užtikrinimui.
15. Tradicinės Žemaitijos architektūros kontekste Šilalės rajonui būdingi šie bruožai:
15.1.  aiškūs, paprasti pastatų tūriai ir santūri architektūrinė išraiška;
15.2. tradicinės medžiagos – medis, tinkas, natūralios spalvos;
15.3. stati arba vidutinio nuolydžio stogų forma, būdinga regiono architektūrai;
15.4. pastatų ir sodybų dermė su kraštovaizdžiu bei reljefu.
16. Atsižvelgiant į Šilalės rajono urbanistinę struktūrą, kraštovaizdžio ypatumus, kultūros paveldo vertes ir regioninės architektūros tradicijas, architektūriniai ir urbanistiniai sprendiniai savivaldybės teritorijoje turi būti rengiami taip, kad būtų išsaugomas vietos identitetas, stiprinamas miestų ir miestelių erdvinis vientisumas bei užtikrinama darni naujos architektūros ir esamos aplinkos sąveika.

III SKYRIUS
ARCHITEKTŪRINĖS KOKYBĖS PRINCIPAI ŠILALĖS RAJONE
17. Rengiant architektūrinius ir urbanistinius sprendinius Šilalės rajono savivaldybės teritorijoje rekomenduojama vadovautis šiais architektūrinės kokybės principais:
17.1. Kraštovaizdžio integravimo principas.- Architektūriniai ir urbanistiniai sprendiniai turi būti derinami su natūraliu kraštovaizdžiu, reljefu ir gamtiniais elementais. Projektuojami objektai turi atitikti Šilalės rajono kraštovaizdžio panoramas, išlaikyti vizualinius ryšius su upių slėniais, piliakalniais ir kitomis kraštovaizdžio vertybėmis.
17.2. Urbanistinio mastelio principas. Nauji statiniai ir urbanistiniai sprendiniai turi atitikti Šilalės rajono miestų, miestelių ir kaimo gyvenviečių mastelį, užstatymo struktūrą bei erdvinę kompoziciją. Siekiama išlaikyti kompaktiškus miestelių centrus ir darnų santykį tarp pastatų tūrių bei viešųjų erdvių.
17.3. Istorinės struktūros ir kultūros paveldo apsaugos principas. Projektuojant naujus objektus turi būti nepažeisti istorinių miestelių urbanistinė struktūros, saugomų kultūros paveldo objektų ir jų vertingų savybių. Nauji architektūriniai sprendiniai turi būti derinami su istorine aplinka, vengiant imitacinės architektūros ir siekiant šiuolaikiškos, tačiau kontekstualios raiškos.
17.4.Viešųjų erdvių kokybės principas. Architektūriniai sprendiniai turi prisidėti prie patrauklių, saugių ir gyvybingų viešųjų erdvių kūrimo. Projektuojant naujus objektus rekomenduojama formuoti aiškias ir patogias pėsčiųjų erdves, skatinti bendruomenės veiklas ir stiprinti miestelių centrų gyvybingumą.
17.5. Tvarumo ir aplinkosaugos principas. Projektuojant statinius ir teritorijas turi būti siekiama racionalaus išteklių naudojimo, energinio efektyvumo ir aplinkos apsaugos. Skatinama naudoti vietines medžiagas, taikyti gamta pagrįstus sprendinius ir mažinti statinių poveikį aplinkai.
17.6. Šiuolaikinės architektūros principas. Nauji architektūriniai sprendiniai turi būti šiuolaikiški, atspindėti laikotarpio architektūros vertybes ir technologines galimybes, kartu darniai įsiliedami į Šilalės rajono urbanistinį ir kraštovaizdžio kontekstą.

IV SKYRIUS
ARCHITEKTŪROS KOKYBĖS KRITERIJŲ GRUPĖS

18. Architektūros kokybės kriterijai, nustatyti Architektūros įstatyme, šiose Gairėse skirstomi į dvi grupes:
18.1. Objekto santykio su aplinka kriterijai: atitiktis darnaus vystymosi principams, urbanistinis integralumas, santykis su paveldėtomis vertėmis, aplinka visiems.
18.2.  Objekto charakteristikų kriterijai: sprendinių ekonomiškumas, inovatyvumas, funkcionali struktūra, vientisa architektūrinė idėja ir estetika.

[bookmark: _Hlk223688954]V SKYRIUS
ARCHITEKTŪROS KOKYBĖS KRITERIJŲ TAIKYMAS IR VERTINIMO TVARKA
19. Architektūros kokybės kriterijų vertinimas atliekamas pagal šiose Gairėse pateiktus kriterijų vertinimo aspektus ir klausimus. Vertinant konkretų objektą gali būti atsižvelgiama į jo mastelį, funkciją, vietos kontekstą ir kitus projektą apibūdinančius veiksnius.
20. Vertinant objekto atitiktį konkrečiam architektūros kokybės kriterijui, įvertinamas kiekvienas architektūros kokybės kriterijaus aspektas pagal atsakymus į jam įvertinti skirtus klausimus:
	Nr.
	Kriterijus 
	Kriterijaus reikšmė
	Kriterijaus vertinimo aspektai
	Klausimai aspektams įvertinti

	I. Objekto santykis su aplinka

	1. 
	Atitiktis darnaus vystymosi principams 

	Kokybiška architektūra, prisidedanti prie darnios valstybės ir žmonių aplinkos kūrimo, 
yra svarbi ekonomikos ir socialinių santykių raidai, atsižvelgiant į darnaus ir tvaraus vystymosi iššūkius.


		Atsakingas išteklių naudojimas;
	gamtos (gyvūnijos ir augmenijos) puoselėjimas;
	prisitaikymas prie klimato kaitos padarinių ir (ar) jų švelninimas.


	1. Ar objekto architektūrinė ir urbanistinė kompozicija pagrįsta racionalaus žemės naudojimo principais ir dera su Šilalės rajono gyvenviečių struktūra, užstatymo masteliu bei kraštovaizdžio charakteriu?
2. Ar objekto architektūrinėje išraiškoje ir apdailos sprendiniuose naudojamos vietinės arba regione pagamintos medžiagos, prisidedančios prie Šilalės rajono ir Žemaitijos architektūrinio identiteto stiprinimo?
3. Ar objekto architektūrinė idėja ir konstrukciniai sprendiniai grindžiami tvarumo principais – mažinamas išteklių naudojimas, numatoma konstrukcijų ir medžiagų ilgaamžiškumas, jų remontavimo, pakartotinio naudojimo ar perdirbimo galimybės?
4. Ar objekto architektūriniai ir inžineriniai sprendiniai prisideda prie klimato kaitos švelninimo, energinio efektyvumo didinimo ir mažesnio anglies dioksido poveikio, integruojant šiuos aspektus į bendrą architektūrinę koncepciją?
5. Ar objekto architektūrinė ir kraštovaizdžio formavimo idėja integruojama į Šilalės rajonui būdingą gamtinę aplinką, išsaugant vertingus želdinius, reljefą ir kitus kraštovaizdžio elementus bei taikant gamta pagrįstus sprendinius?
6. Ar teritorijos architektūriniai ir kraštovaizdžio sprendiniai prisideda prie biologinės įvairovės išsaugojimo ir stiprinimo, kuriant žaliąsias erdves ir naudojant vietines augalų rūšis?
7. Ar objekto architektūriniai ir technologiniai sprendiniai numato aplinkos taršos mažinimą statybos ir eksploatavimo metu, užtikrinant darnų santykį su aplinka ir gyvenamąja teritorija?
8. Ar objekto architektūrinė koncepcija kuria kokybišką, estetišką ir socialiai tvarią gyvenamąją ar viešąją aplinką Šilalės rajono gyventojams, užtikrinant funkcionalumą, prieinamumą ir patrauklų viešųjų erdvių formavimą?


	2.
	Urbanistinis integralumas

	Statinio, urbanistinio komplekso ir (ar) kraštovaizdžio objekto darna su esama urbanistine struktūra ir poveikis kultūriniam kraštovaizdžiui.

	Darni integracija į urbanistinės vietovės plano struktūrą, užstatymą ir tūrinę erdvinę kompoziciją;
kultūrinio kraštovaizdžio formavimas.


	1. Ar objekto architektūriniai ir urbanistiniai sprendiniai dera su esama sklypų ir kvartalų struktūra, būdinga Šilalės rajono miestams, miesteliams ir kaimiškoms gyvenvietėms?
2. Ar objekto sprendiniai logiškai integruojami į esamą gatvių, dviračių ir pėsčiųjų takų tinklą, užtikrinant patogų ir saugų judėjimą bei ryšius su aplinkinėmis teritorijomis?
3. Ar objekto sprendiniai darniai įsilieja į esamą viešųjų urbanistinių erdvių sistemą (aikštes, skverus, parkus, viešąsias erdves) ir prisideda prie jų kokybės bei gyvybingumo stiprinimo Šilalės rajone?
4. Ar objekto architektūrinė išraiška ir užstatymo tipas dera su vietos urbanistiniu kontekstu ir būdingais užstatymo morfotipais (pvz., sodybinis, miestelio perimetrinis ar laisvo planavimo užstatymas)?
5. Ar objekto užstatymo tankis ir intensyvumas dera su aplinkinio užstatymo rodikliais bei vietos urbanistiniu masteliu, būdingu Šilalės rajono gyvenamosioms ir viešosioms teritorijoms?
6. Ar objekto sprendiniai dera su esamo užstatymo aukščiais ir urbanistine kompozicija (pvz., ar formuojamas foninis užstatymas, ar kuriamas architektūrinis akcentas ar dominantė), ir ar šie sprendiniai harmoningai papildo esamą užstatymo struktūrą?
7. Ar objekto architektūriniai sprendiniai dera su vietos panoramomis, perspektyvomis ir kraštovaizdžio siluetais, būdingais Šilalės rajono miestams ir miesteliams?
8. Ar objekto sprendiniai išsaugo svarbius vizualinius ryšius tarp viešųjų erdvių, urbanistinių akcentų ir kraštovaizdžio elementų bei nedaro neigiamos įtakos reikšmingoms apžvalgos vietoms ir miesto ar miestelio vizualiniam identitetui?


	3.
	Santykis su paveldėtomis vertėmis 

	Kultūros paveldo objektų ir kultūros paveldo vietovių saugojimas, statinio, urbanistinio komplekso ir (ar) kraštovaizdžio objekto santykis su urbanistinės vietovės ar objekto istorine urbanistine ir (ar) architektūrine raida, kraštovaizdžio vertybėmis.

	Vertingų ypatumų įvardijimas ir išsaugojimas;
kultūros paveldo objektų saugojimas ir pritaikymas; 
pertvarkymo mastas ir tikslingumas;
autentiškumo puoselėjimas, vientisumo išlaikymas.

	
1. Ar projektuojant objektą įvertinta vietovės istorinė urbanistinė raida, Šilalės rajono miestelių ir gyvenviečių formavimosi ypatumai bei esami kultūros paveldo objektai, ir ar šios žinios daro įtaką architektūriniams ir urbanistiniams sprendiniams?
2. Ar objekto architektūriniai sprendiniai ir išraiška atitinka kultūros paveldo apsaugos principus, tarptautinius ir Lietuvos teisės aktus, užtikrinant kultūros paveldo objektų ir jų vertingųjų savybių išsaugojimą?
3. Ar projekto sprendiniai, vertinant sklypo, kvartalo ar teritorijos mastu, prisideda prie Šilalės rajono urbanistinės struktūros formavimo ar papildymo, išlaikant istorinius urbanistinius elementus ir struktūrinius ryšius?
4. Ar objekto architektūriniai sprendiniai prisideda prie Šilalės rajono kultūrinio kraštovaizdžio ir paveldo autentiškumo bei vientisumo išsaugojimo?
5. Ar projektu numatoma kultūros paveldo objektus ar jų aplinką įveiklinti ir pritaikyti šiuolaikiniam naudojimui, sudarant galimybes visuomenei juos pažinti ir naudoti, išsaugant jų kultūrinę vertę ateities kartoms?
6. Ar projektu užtikrinama darni kultūros paveldo ir naujų architektūrinių elementų sąveika, išlaikant pusiausvyrą tarp istorinio konteksto ir šiuolaikinės architektūros bei integruojant objektą į esamą urbanistinę struktūrą?
7. Ar projektu prioritetas teikiamas esamų pastatų ir struktūrų išsaugojimui, pritaikomajam pakartotiniam naudojimui ir jų priežiūrai, o ne naujai statybai, kai tai leidžia vietos situacija ir paveldosaugos principai?
8. Ar objekto architektūriniai sprendiniai leidžia atpažinti teritorijos ir pastatų raidos etapus (architektūros stilius, laikotarpius), aiškiai atskiriant istorinius ir šiuolaikinius elementus, o nauja architektūra kuriama šiuolaikiška forma, neimituojant istorinių statinių?


	4. 
	Aplinka visiems

	Aplinka, kai ja be specialaus pritaikymo gali naudotis visos visuomenės grupės.

	Socialinis jautrumas ir atsakomybės skatinimas;
objektų ir vietų pasiekiamumas;
universalaus dizaino principų taikymas: visų žmonių lygybė, universalumas, paprastas ir intuityvus naudojimas, suvokiama ir juntama informacija, tolerancija asmens fizinėms  jėgoms, optimalus dydis ir erdvė.

	1. Ar objekto architektūriniai ir urbanistiniai sprendiniai prisideda prie socialiai integruotos aplinkos kūrimo Šilalės rajone, vengiant socialinės segregacijos ir skatinant įvairių visuomenės grupių bendrą naudojimąsi erdvėmis?
2. Ar projektu kuriamos patrauklios, saugios ir funkcionalios viešosios bei pusiau viešosios erdvės, skatinančios bendravimą ir bendruomenės veiklą Šilalės rajono gyvenvietėse?
3. Ar objekto sprendiniai skatina bendruomeniškumą ir atsakomybę už bendras erdves, stiprina vietos gyventojų ryšį su aplinka ir prisideda prie gyvenamosios aplinkos kokybės?
4. Ar objektas patogiai pasiekiamas įvairiomis judumo priemonėmis (pėsčiomis, dviračiu, viešuoju transportu), atsižvelgiant į Šilalės rajono susisiekimo infrastruktūrą?
5. Ar objekto teritorija planuojama vadovaujantis universalaus dizaino principais, užtikrinant galimybę judėti be kliūčių skirtingų poreikių žmonėms?
6. Ar objekto vidaus erdvės projektuojamos taip, kad būtų užtikrintas patogus ir saugus judėjimas visiems naudotojams, įskaitant žmones su negalia, vyresnio amžiaus gyventojus ir šeimas su vaikais?
7. Ar objekte numatyti aiškūs orientavimosi sprendiniai (erdvinė struktūra, informacinė sistema, vizualiniai ar taktiliniai orientyrai), leidžiantys lankytojams intuityviai suprasti erdvę?
8. Ar objekto architektūriniai ir erdviniai sprendiniai atitinka žmogaus mastelį, o naudojama funkcinė įranga ir erdvių planavimas yra ergonomiški ir patogūs naudotojams?


	II. Objekto charakteristikos

	5. 
	Sprendinių ekonomiškumas
	Planuojamų sprendinių atitiktis ilgalaikėms investicijoms, jų racionalumas, užtikrinantis efektyvų statinio gyvavimo ciklą, siekiant  optimalaus kokybės ir kainos santykio.

	Numatomas statybos kokybiškumas; 
sąnaudų pagrįstumas;
vietos vertės didinimas;
esamos socialinės ir inžinerinės infrastruktūros panaudojimas, kūrimas.
uždaras raidos ciklas (planavimas, projektavimas, statyba ir naudojimas) per objekto gyvavimo laiką.
	1. Ar objekto architektūriniai, konstrukciniai ir technologiniai sprendiniai pagrįsti kokybiškų ir ilgaamžių statybinių medžiagų naudojimu bei tinkamais techniniais sprendimais, užtikrinančiais efektyvų statinio naudojimą per visą ekonomiškai pagrįstą jo gyvavimo laikotarpį?
2. Ar parinktos statybinės medžiagos ir technologijos pasižymi ilgu gyvavimo ciklu ir mažomis priežiūros sąnaudomis, taip prisidedant prie ilgalaikės Šilalės rajono teritorijų ir pastatų vertės išsaugojimo ar didinimo?
3. Ar planuojant ir projektuojant objektą racionaliai panaudojami viešieji ir privatūs ištekliai, vertinant ilgalaikę ekonominę naudą ir teritorijos vystymo perspektyvas, o ne tik trumpalaikį efektą?
4. Ar objekto vieta ir urbanistiniai sprendiniai sudaro prielaidas tolesnei teritorijos plėtrai ir darniai integracijai į Šilalės rajono gyvenviečių struktūrą?
5. Ar objekto sprendiniai didina vietos patrauklumą gyventi, dirbti, kurti verslą ar lankytis, atsižvelgiant į esamus ar planuojamus viešųjų paslaugų, infrastruktūros ir rekreacijos išteklius Šilalės rajone?
6. Ar objekto planavimo, projektavimo, statybos ir eksploatavimo sprendiniai prisideda prie ekonominio efektyvumo ir sudaro prielaidas išlaikyti prieinamą ir tvarią aplinką gyventojams bei naudotojams?
7. Ar projektu efektyviai panaudojama esama socialinė ir inžinerinė infrastruktūra arba kuriama nauja infrastruktūra, stiprinanti teritorijos funkcionavimą ir patrauklumą Šilalės rajone?
8. Ar objekto vystymo, nuosavybės ar investavimo modeliai prisideda prie gyvybingų, funkciniu požiūriu įvairių ir socialiai aktyvių teritorijų formavimo Šilalės rajono miestuose ir miesteliuose?


	6. 
	Inovatyvumas

	Naujos originalios architektūrinių ir urbanistinių sprendimų idėjos, siekiant tvarios statybos ir statinio gyvavimo ciklo, naudojant pažangias technologijas ir medžiagas, skatinant žiedinę ekonomiką, klimatą ir energiją tausojančias priemones, kuriant kokybišką aplinką visiems.

	Nauji architektūriniai, urbanistiniai ir (ar) kraštovaizdžio sprendiniai;
naujų technologijų ir (ar) medžiagų panaudojimas;
laikotarpio vertybių atspindėjimas.
	1. Ar objekto architektūriniai ir urbanistiniai sprendiniai numato inovatyvių ar eksperimentinių projektavimo metodų taikymą, prisidedant prie kokybiškesnės architektūros kūrimo Šilalės rajone?
2. Ar objekte taikomi nauji architektūriniai, urbanistiniai ar kraštovaizdžio formavimo sprendiniai, kurie praturtina Šilalės rajono gyvenviečių architektūrinę ir erdvinę kokybę?
3. Ar siūlomi inovatyvūs sprendiniai yra draugiški aplinkai ir prisideda prie tvaraus teritorijų vystymo Šilalės rajone?
4. Ar projekte numatoma taikyti pažangias statybos technologijas ar naujas statybines medžiagas, didinančias statinio ilgaamžiškumą, efektyvumą ir architektūrinę kokybę?
5. Ar projektuojant naudojamos technologijos ir sprendiniai yra išbandyti, patikimi ir tinkami taikyti Šilalės rajono klimato ir eksploatavimo sąlygoms?
6. Ar inovatyvių technologijų ar medžiagų taikymas prisideda prie energijos vartojimo mažinimo ir pastato energinio efektyvumo didinimo?
7. Ar objekte diegiami inovatyvūs architektūriniai, technologiniai ar erdviniai sprendiniai, padedantys kurti aukštos kokybės, patogią ir tvarią gyvenamąją ar viešąją aplinką įvairioms visuomenės grupėms?
8. Ar projekte taikomi inovatyvūs sprendiniai atspindi šiuolaikinės architektūros vertybes ir prisideda prie šiuolaikiško bei patrauklaus Šilalės rajono architektūrinio identiteto formavimo?


	7.
	Funkcionali struktūra

	Statinio, urbanistinio komplekso ir (ar) kraštovaizdžio objekto atitiktis planuojamai funkcijai ir galimybė pritaikyti kintant funkcijoms.

	Gyvybingumo ir mišrios paskirties užtikrinimas;
atitiktis numatytai funkcijai;
galimybės prisitaikyti pakitus poreikiams.
	1. Ar pasirinkti objekto vystymo, nuosavybės ar investavimo modeliai sudaro prielaidas ilgalaikiam vietos gyvybingumui ir funkciniam įvairiapusiškumui Šilalės rajono miestuose ir miesteliuose?
2. Ar objekto urbanistiniai sprendiniai – teritorijos planavimas, ryšiai su esamais judėjimo srautais, sklypų struktūra ir kvartalų sistema – yra racionaliai suplanuoti ir dera su Šilalės rajono gyvenviečių struktūra?
3. Ar objekte ir jo aplinkoje numatytos lengvai pasiekiamos, kokybiškos viešosios ir žaliosios erdvės, prisidedančios prie patrauklios gyvenamosios ir rekreacinės aplinkos kūrimo?
4. Ar objekto vieta patogiai pasiekiama įvairiomis transporto priemonėmis (pėsčiomis, dviračiu, automobiliu ar viešuoju transportu), užtikrinant gerus ryšius su Šilalės rajono gyvenviečių infrastruktūra?
5. Ar objekto architektūriniai ir planiniai sprendiniai atitinka numatytą funkciją ir yra pritaikyti įvairių naudotojų poreikiams, veikloms ir kasdieniam naudojimui?
6. Ar objekto architektūriniai sprendiniai prisideda prie sveikos gyvenamosios ar darbo aplinkos kūrimo, užtikrinant tinkamą natūralų apšvietimą, oro kokybę, akustinį komfortą ir tinkamą medžiagų pasirinkimą?
7. Ar objekto architektūriniai ir techniniai sprendiniai užtikrina saugią aplinką naudotojams, vertinant erdvių planavimą, medžiagų pasirinkimą, apšvietimą ir kitus saugumo aspektus?
8. Ar objekto architektūriniai ir planavimo sprendiniai yra lankstūs ir leidžia prisitaikyti prie kintančių poreikių, sudarant galimybes transformuoti vidaus erdves ar pritaikyti statinį kitoms funkcijoms išlaikant pagrindines architektūrines vertes?


	8.
	Vientisa architektūrinė idėja ir estetika
	Nuosekliai suvokiama statinio, urbanistinio komplekso ir (ar) kraštovaizdžio objekto meninė išraiška.



	Architektūrinės idėjos buvimas ar nebuvimas ir jos vientisumas;
meninis santykis su aplinka (kontrastas, atkartojimas ir t. t.); 
meninės raiškos priemonės (mastelis, proporcijos, ryšys tarp kuriamų elementų, medžiagiškumas, spalvos);
šiuolaikiškumas.
	1. Ar objektas pasižymi aiškia ir vientisa architektūrine idėja, kuri yra lengvai suvokiama ir nuosekliai atsispindi pastato tūrinėje, erdvinėje ir estetinėje kompozicijoje?
2. Ar objekto architektūriniai sprendiniai prisideda prie Šilalės rajono miestų ir miestelių identiteto formavimo ar stiprinimo ir kuria teigiamą vietos įvaizdį?
3. Ar objekto architektūra ir viešųjų erdvių sprendiniai skatina gyventojų ir naudotojų emocinį ryšį su vieta, stiprina bendruomeniškumo ir priklausymo vietai jausmą?
4. Ar objekto architektūrinė išraiška ir kompozicija atitinka jo paskirtį bei vaidmenį Šilalės rajono urbanistinėje ar kraštovaizdžio aplinkoje?
5. Ar objekto architektūriniai sprendiniai kuria darnų meninį santykį su aplinka, pasitelkiant kompozicinius principus (mastelio dermę, proporcijas, kontrastą ar pusiausvyrą, atvirumo ir uždarumo santykį, medžiagiškumo ir skaidrumo sprendinius)?
6. Ar objekto tūrinė ir erdvinė kompozicija proporcinga ir apgalvota, vertinant elementų santykį (aukštį ir plotį, masės ir tuštumos santykį, horizontalių ir vertikalių elementų dermę)?
7. Ar objekto architektūrinė išraiška apgalvota detalės lygmeniu – medžiagiškumo, spalvų, konstrukcinių elementų ir fasadų sprendinių požiūriu?
8. Ar objekto architektūriniai sprendiniai yra šiuolaikiški ir atspindi dabartinio laikotarpio architektūros vertybes, kartu darniai įsiliedami į Šilalės rajono urbanistinį ir kraštovaizdžio kontekstą?




21. Vertinant objektų architektūros kokybę Šilalės rajono savivaldybėje taikomi visi šiose Gairėse nustatyti kriterijai. Klausimai kriterijų vertinimo aspektams įvertinti taikomi atsižvelgiant į vertinamo objekto specifiką, jo urbanistinį, architektūrinį ir kraštovaizdžio kontekstą bei kitas vertinimą lemiančias aplinkybes. Kriterijų vertinimo aspektai ir siūlomų klausimų šiems aspektams įvertinti sąrašas gali būti papildomas ir (ar) patikslinamas, atsižvelgiant į vertinamo objekto pobūdį ir jo vietos kontekstą. 
22. Vertinant konkretų objektą, sprendimą dėl kriterijų vertinimo aspektų ir siūlomų klausimų šiems aspektams įvertinti sąrašo papildymo ir (ar) patikslinimo bendru sutarimu priima architektūros kokybės vertintojai (architektūrinio konkurso vertinimo komisija).
23.  Atsakymai į kriterijų vertinimo aspektų įvertinimo klausimus parodo vertinamo objekto atitikties kiekvienam kriterijui lygį. Susumavus atsakymų rezultatus, nustatomas bendras vertinimo rezultatas, išreikštas procentais. Šis rezultatas parodo pasiektą architektūros kokybės lygį. 
24. Vertinant kiekvieno kriterijaus įgyvendinimo lygį, pildomos Gairių 1 priedo 1 ir 2 lentelės, o spindulinėje atitikties architektūros kokybei diagramoje (toliau – diagrama, Gairių 2 priedas) pažymima kriterijaus įgyvendinimo procentinė išraiška. Visų kriterijų įgyvendinimo rezultatai parodo, kaip vertinamame objekte atsižvelgta į kiekvieną kriterijų.
25. Mažesnė kriterijaus įgyvendinimo reikšmė diagramoje rodo, kad šiam kriterijui turėtų būti skiriama daugiau dėmesio, o didesnė reikšmė reiškia, kad į kriterijų atsižvelgta pakankamai ir visapusiškai. Galutinis atsakymų į klausimus rezultatas parodo bendrą pasiektą architektūros kokybės lygį.
26.  Galutinis vertinimo rezultatas turi būti motyvuotai pagrįstas. Vertinimai gali būti grindžiami mokslinėmis doktrinomis, teisės aktų ir norminių dokumentų reikalavimais, teritorijų planavimo dokumentų sprendiniais, taip pat kitais šias sritis nagrinėjančiais dokumentais (studijomis, moksliniais tyrimais, architektūros teorijomis ir pan.).
27. Šios Gairės skirtos padėti savivaldybės institucijoms, architektams ir projektų rengėjams vertinti ir kurti aukštos architektūrinės kokybės objektus, užtikrinant darnų Šilalės rajono savivaldybės teritorijos vystymąsi.
